યુરોપના શેરબજાર એકથી દોઢ ટકા જેવા નીચા ખુલતા ભારતીય શેરબજાર ફણ ફસકી ગયા હતા અને સેન્સેક્સ વધ્યા આંકથી એક તબક્કે 373 પોઇન્ટ ઘટયા બાદ છેલ્લે 219.25 પોઇન્ટ ઘટીને 35,470.35ની સપાટીએ બંધ રહ્યો હતો. નિફ્ટી 59.40 પોઇન્ટ ઘટીને 10,762.45ના સ્તરે બંધ હતી. નિફ્ટી 10,870ની પ્રતિકારક સપાટી ઊપર બંધ રહેવામાં નિષ્ફળ નીવડી છે એમ જણાવીને સીએમસી સ્ટોકના ભદ્રેશ જોષીનું કહેવું હતું કે, જ્યાં સુધી ટ્રેડ વોરની સમસ્યા હળવી થશે નહીં ત્યાં સુધી નવી ખરીદીમાં વિશ્વાસનો અભાવ રહેશે. વધુમાં ડેરિવેટિવ્ઝ સેગમેન્ટમાં વલણનો છેલ્લો દિવસ રહેતાં નવી પોઝિશન ઊભી કરવામાં પણ સાવચેતી રહી છે. જુન કોન્ટ્રાક્ટમાં બ્રોડબેઇઝ આંકની સરખામણીએ બેન્ચમાર્કની કામગીરી સારી રહી હતી. જોકે, આમ છતાં ડેરિવેટિવ્ઝ સેગમેન્ટમાં 60 ટકા શેરોના ભાવ જુન કોન્ટ્રાક્ટમાં ઘટ્યા છે. આઇટી અને ફાર્માને બાદ કરતાં મોટા ભાગના સેગમેન્ટના શેરોના ભાવમાં પીચેહઠ જોવા મળી હતી. નિફ્ટી પુટ ઓપ્શનમાં 10,900માં જોવાયેલા રાઇટિંગને જોતાં હાલ આ સપાટી પ્રતિકારક રહેશે જ્યારે બીજી તરફ 10,700ની આસપાસ સપોર્ટ લેવલ જોવા મળે છે એમ વધુમાં તેમનું કહેવું હતું.